‘આય’મ વૅરી વૅરી ફ્લેક્સીબલ, મે’મ, માનશો ? હું પણ સરખી કંપની નહીં હોવાને લીધે જ નીકળી શકતો નથી. ડૉક્ટરોએ તો ચોખ્ખી વૉર્નિંગ આપી છે – જો જીવવું હોય તો હાથપગ હલાવવા જ પડશે. રોજેરોજ મિનિમમ પિસ્તાળીસ મિનિટ ચાલવાનું રાખો. મૉર્નિંગ વૉક ઈઝ ધ બેસ્ટ રેમેડી – તમારો કાયાકલ્પ થઈ જશે. ચારેક મહિનામાં. આ મેદ-બેદ આપોઆપ ઊતરી જશે. બૉર્ડર લાઈન ડાયાબીટિસ છે, એ પણ કાબૂમાં આવી જશે. બી.પી. તો મૂળમાંથી મટી જશે.’ એણે એક શ્વાસે કેટલું બધું કહી દીધું હતું ! ઓચિંતો જ એને ખ્યાલ આવ્યો કે ‘વનિતા મૅડમ’ એમની રિસ્ટવૉચ ભણી જોઈ રહ્યાં હતાં.